**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 27.01.2020, ora 08.00 – 28.01.2020, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 28.01.2020, ora 7.00**

**RÂURI**

**Debitele au fost** **relativ staţionare.**

Formaţiunile de gheaţă (gheaţă la maluri, năboi, pod de gheață) prezente în majoritatea bazinelor hidrografice, exceptând cursurile râurilor Someșul Mic, Bega, Bârzava, Caraș, Cerna, Vedea, Ialomiţa, Bârlad și Prut, cursurile mijlocii și inferioare ale Barcăului, Nerei, Jiului și Trotușului, cursurile inferioare ale Mureșului şi Argeşului şi râurile din Dobrogea, s-au menținut fără modificări importante.

Predomină podul de gheață în bazinele hidrografice: Iza, Tur, Someșul Mare, Lăpuș, bazinele superioare ale Crişului Repede, Bistriței și în bazinul superior și mijlociu al Oltului.

Debitele se situează, în general, la valori cuprinse între 30-90% din mediile multianuale lunare, mai mici (sub 30% din normalele lunare) pe râurile din bazinele hidrografice: Iza, Tur, Crasna, Barcău, Crișul Alb, Crişul Negru, Bega Veche, Moraviţa, Caraş, Nera, Bârlad, Jijia, pe cursul mijlociu şi inferior al Someşului, pe unii afluenţi ai Someşului (Sălăuţa, Bistriţa, Ilişua, Lonea, Fizeș, Lăpuş, Cavnic), Mureşului (Luţ, Comlod, Feernic, Vişa, Ampoi, Râul Mare), Jiului inferior (Coșuștea, Amaradia), ai Oltului mijlociu (Turcu, Homorod, Hârtibaciu, Lotru, Olteţ, Cerna, Beica, Cungrişoara) și ai Argeșului superior (Râul Doamnei, Dâmbovnic).

**Nivelurile** pe râuri la stațiile hidrometrice **se situează sub** **COTELE DE ATENȚIE**.

**Debitele vor fi în creştere, ca urmare a** precipitaţiilor lichide prognozate şi propagării pe râurile din bazinele hidrografice: Crasna, Barcău, Crişuri, Bega, Timiş, Bârzava, Moraviţa, Caraş, Nera şi Cerna.

Pe celelalte râuri debitele vor fi relativ staţionare.

Sunt posibile creşteri de niveluri şi debite pe unele râuri mici din zonele de deal și de munte din nordul, centrul şi vestul ţării datorită efectului combinat al precipitaţiilor lichide prognozate, cedării apei din stratul de zăpadă și evoluţiei formaţiunilor de gheaţă.

Formațiunile de gheață (gheață la maluri, năboi, pod de gheață) existente în majoritatea bazinelor hidrografice vor fi în diminuare și ușoară restrângere.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) **î**n intervalul 27-28.01.2020 **a fost staţionar, având valoarea de 2700 m3/s**, sub media multianuală a lunii **ianuarie (4950 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi** **în uşoară scădere (2650 m3/s).**

În aval de Porţile de Fier debitele vor fi în scădere.

**A.B.A. Dobrogea-Litoral** informează că în urma scăderii semnificative în ultimele zile a nivelului, respectiv a debitului fluviului Dunărea pe sectorul Chiciu–Cernavodă–Hârșova (însecțiunea Cernavodăs-a înregistrat un debit de 744 mc/s, respectiv un nivel=-35 cm), precum și tendința de scădere pentru următoarea perioadă, **va** î**ncepe aplicarea prevederilor „*Planului de restricții și folosire a apelor*** *î****n perioadele deficitare pentru B.H. Dunăre 2016-2020”*.** În acest sens **va fi instituită** **faza de atenționare/avertizare** la folosințele care se alimentează cu apă din Dunăre pe sectorul Chiciu–Cernavodă–Hârșova, respectiv:

-în scop potabil: S.C. R.A.J.A. S.A. Constanța – Sursa de apă potabilă Cernavodă**;**

-transport:C.N. A.C.N. Agigea cu alimentare apă din Dunăre;

-industrie**:** S.C. Sârme și Cabluri S.A. Hârșova.

Pentru unitatea S.N.N. CNE Cernavodă - alimentare cu apă din CDMN- Bief I faza de atenționare/ avertizareva fi transmisă atunci când nivelul fluviului Dunărea pe sectorul Chiciu-Cernavodă-Hârșova va fi de cca -1,37 m.

**2.** **Situaţia meteorologică în intervalul 27.01.2020, ora 08.00 –28.01.2020, ora 06.00**

**În ţară,** vremea a fost în general închisă și mult mai caldă decât în mod normal pentru această dată în majoritatea regiunilor. În Banat, Crișana, Oltenia, pe arii restrânse în Muntenia și izolat în Transilvania și Dobrogea s-au semnalat ploi, în general slabe cantitativ, iar la munte au predominat ninsorile. Izolat au fost depuneri de polei, fiind consemnate cele de pe raza județelor Arad și Timiș. Vântul a suflat slab și moderat. Stratul de zăpadă era prezent la munte, unde măsura până la 109 cm la Bâlea Lac și cu totul izolat în Transilvania, până la 2 cm. Temperaturile maxime s-au situat între -1 grad la Toplița și Miercurea Ciuc și 13 grade la Pătârlagele, iar la ora 06.00 se înregistrau valori termice cuprinse între -4 grade la Negrești și Vaslui și 7 grade la Pătârlagele. S-a semnalat ceață în Dobrogea și în estul Transilvaniei, care a persistat pe aproape tot parcursul intervalului, precum izolat și în restul teritoriului.

**Observație:** *în intervalul de diagnoză au fost în vigoare 22 de atenționări meteorologice cod galben de fenomene meteorologice periculoase imediate, emise după cum urmează: 7 de SRPV Constanța, 5 de SRPV Sibiu, 4 de SRPV Timișoara, 2 de SRPV Craiova, 2 de CNPM pentru Muntenia, 1 de SRPV Banat și 1 de SRPV Cluj.*

**La Bucureşti,** vremea a fost în continuare mai caldă decât în mod normal pentru această dată. Cerul a fost variabil în prima parte a zilei, dar s-a înnorat treptat începând din orele amiezii, când temporar, în unele cartiere, a plouat slab. Vântul a suflat slab până la moderat. Temperatura maximă a fost de 9 grade la toate stațiile meteorologice, iar la ora 06 se înregistrau 4 grade la Băneasa și 5 grade la Afumați și Filaret.

**3. Prognoza meteorologică în intervalul 28.01.2020, ora 08.00 –29.01.2020, ora 8.00**

**În ţară,** în vest, nord-vest și centru cerul va fi mai mult noros, iar începând din orele amiezii pe arii extinse se vor semnala precipitații. Acestea vor fi mai ales sub formă de ploaie în Banat și în Crișana, iar **în Maramureș și local în Transilvania**, ziua vor fi ploi și lapoviță și **spre seară și noaptea, mai ales sub formă de ninsoare. În zona de munte treptat vor predomina ninsorile**. **Cu precădere în zona Munților Apuseni și în nordul Carpaților Orientali cantitățile de precipitații vor fi mai însemnate - pe arii restrânse se vor acumula 15...20 l/mp și punctiform peste 25 l/mp- astfel încât se va depune strat nou de zăpadă, local mai consistent.** În restul teritoriului înnorările vor fi temporare și local, pe parcursul nopții, va ploua slab. Izolat vor fi depuneri de polei. **La munte, îndeosebi noaptea, vântul va avea intensificări, cu viteze mai mari pe creste, unde rafalele vor depăși 90...100 km/h, viscolind ninsoarea sau spulberând zăpada.** Intensificări temporare ale vântului, dar la cote mai reduse, se vor semnala mai ales în Banat, Crișana, Maramureș și Transilvania. Temperaturile maxime vor fi cuprinse între 3 și 11 grade, iar cele minime între -3 și 5 grade.

**La Bucureşti** cerul va fi temporar noros, iar mai ales în a doua parte a nopții va crește probabilitatea pentru ploi slabe. Vântul va sufla moderat. Temperatura maximă se va situa în jurul valorii de 10 grade, iar cea minimă va fi de 0...2 grade.

**4. Buletin nivometeorologic pentru perioada 27-28.01.2020**

Stratul de zăpadă are în general dimensiuni reduse, este discontinuu în multe zone și este

compactat și stabilizat.

**Evoluția stratului de zăpadă și a riscului de avalanșă**

**Munții Bucegi** **RISC REDUS (1)**

Stratul de zăpadă are dimensiuni mai mici de 50 cm și este în general compactat și stabilizat. La peste 1800 m, la suprafața stratului sunt formate cruste dure de îngheț-dezgheț. În zonele adăpostite depozitele de zăpadă pot depăși 1 metru. Cu totul izolat, pe pantele foarte înclinate și cu depozite mai importante de zăpadă, la supraîncărcări mari pot fi declanșate avalanșe de mici dimensiuni.

**Munții Făgăraș RISC MODERAT (2)**

În stratul de zăpadă au continuat procese lente de tasare și compactare. La suprafață se găsesc cruste de îngheț-dezgheț, iar în interior stratul este relativ stabilizat. La altitudini mari stratul de zăpadă măsoară aproximativ 1 metru, iar în locurile adăpostite depozitele de zăpadă pot depăși 2 metri. Pe versanții înclinați se pot declanșa avalanșe doar la supraîncărcări mari, în zonele cu acumulări mai mari de zăpadă.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

**Pe fluviul Dunărea**

**A.B.A. Jiu Craiova** informează că în data de 27.01.2020, în jurul orei 10:20, nava S/M Cuprija (pavilion Serbia) a eșuat la km 784+200 al fluviului Dunărea, pe malul stâng, în afara șenalului navigabil (jud. Dolj). Nu s-au înregistrat pagube sau poluarea apei fluviului. Căpitania zonală a luat măsuri de anunţare a navelor ce tranzitează zona. Se va reveni cu informaţii.

Pe râurile interioare și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în intervalul 24-26.01.2020 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

**A.R.B.D.D.** **Tulcea** informează că la data de 27.01.2020, în jurul orei 13:00, a izbucnit un incendiu de vegetație (stuf) în nordul Z.S.P. Roșca-Buhaiova, pe raza Districtului Ecologic Chilia. Se va reveni cu informații.

**A.R.B.D.D.** **Tulcea** revine cu informații despre următoarele incendii:

-incendiul izbucnit la data de 26.01.2020, în jurul orei 15.00, în zona amenajării piscicole S.C. Pasirom S.R.L.-Ghiolul Pietrei (județul Tulcea) a afectat o suprafață de cca 15 ha de vegetație uscată (stuf, papură, rogoz) și s-a stins de la sine în aceeași zi, în jurul orei 21:00;

-incendiul izbucnit la data de 26.01.2020, în jurul orei 20.30, în zona satului Somova, punctul Belina, a afectat o suprafață de 2,5 de vegetație uscată și a fost stins în aceeași zi, în jurul orei 23:00, de către pompierii militari-Detașamentul Tulcea;

-incendiul izbucnit la data de 26.01.2020, în jurul orei ora 13.15, în vestul Lacului Ivanova (județul Tulcea) a afectat o suprafață de cca 1 ha de stuf și s-a stins de la sine în aceeași zi, la ora 21:30.

**Garda Forestieră Ploiești** informează că la data de 26.01.2020, în jurul orei 14:30, a izbucnit un incendiu de litieră în zona localității Ludești, pe raza Ocolului Silvic Valea Mare, jud. Dâmbovița. Acesta a afectat o suprafață de 1 ha și a fost stins în aceeași zi, în jurul orei 16:00, de către personalul silvic și cetățeni.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE